《秋胡诗》
宋代·释文珦

洁妇与秋胡，以礼成配匹。
毕结方五朝，秋胡事行役。
道涂既云远，年运亦易徂。
日月迭相代，五回见荣枯。
秋胡仁侯邦，音尘久疏绝。
誓言奉姑嫜，秋霜拟贞洁。
春日行采桑，援柯向前林。
秋胡倏来归，相逢赠黄金。
重义不受金，采采实筐篚。
归来见夫婿，乃是赠金子。
苦辞让其諐，投身入渊死。
岂是不爱身，示心如此水。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。